CELEX: 22010D0568
Language: sk
Date: 2010-08-03 00:00:00
Title: 2010/568/EÚ: Rozhodnutie Asociačnej rady EÚ – Egypt č. 1/2010 z  3. augusta 2010 , ktorým sa mení a dopĺňa článok 15 ods. 7 protokolu 4 k Euro – stredomorskej dohode o pridružení medzi Európskymi spoločenstvami a ich členskými štátmi na jednej strane a Egyptskou arabskou republikou na strane druhej, týkajúceho sa vymedzenia pojmu „pôvodné výrobky“ a metód administratívnej spolupráce

23.9.2010   
            
            
               SK
            
            
               Úradný vestník Európskej únie
            
            
               L 249/5
            
         ROZHODNUTIE ASOCIAČNEJ RADY EÚ – EGYPT č. 1/2010
   z 3. augusta 2010,
   ktorým sa mení a dopĺňa článok 15 ods. 7 protokolu 4 k Euro – stredomorskej dohode o pridružení medzi Európskymi spoločenstvami a ich členskými štátmi na jednej strane a Egyptskou arabskou republikou na strane druhej, týkajúceho sa vymedzenia pojmu „pôvodné výrobky“ a metód administratívnej spolupráce
   (2010/568/EÚ)
   ASOCIAČNÁ RADA,
   so zreteľom na Euro – stredomorskú dohodu o pridružení medzi Európskymi spoločenstvami a ich členskými štátmi na jednej strane a Egyptskou arabskou republikou na strane druhej, a najmä na článok 39 jej protokolu č. 4,
   keďže:
   
               (1)
            
            
               Článkom 15 ods. 7 protokolu 4 (1) k Euro – stredomorskej dohode o pridružení medzi Európskymi spoločenstvami a ich členskými štátmi na jednej strane a Egyptskou arabskou republikou na strane druhej (2) (ďalej len „dohoda“) umožňuje za určitých podmienok do 31. decembra 2009 vrátenie cla alebo oslobodenie od cla alebo platieb s rovnocenným účinkom.
            
         
               (2)
            
            
               S cieľom zaistiť prehľadnosť, dlhodobú hospodársku predvídateľnosť a právnu istotu pre hospodárske subjekty sa strany dohody dohodli, že predĺžia obdobie na uplatňovanie článku 15 ods. 7 protokolu 4 k dohode s účinnosťou od 1. januára 2010 o tri roky.
            
         
               (3)
            
            
               Okrem toho by sa colné sadzby, ktoré sa v súčasnosti uplatňujú v Egypte, mali prispôsobiť tak, aby sa zjednotili s colnými sadzbami uplatňovanými v Európskej únii.
            
         
               (4)
            
            
               Protokol 4 k dohode by sa preto mal príslušným spôsobom zmeniť a doplniť.
            
         
               (5)
            
            
               Keďže sa článok 15 ods. 7 protokolu 4 k dohode viac neuplatňuje od 31. decembra 2009, toto rozhodnutie by sa malo uplatňovať od 1. januára 2010,
            
         PRIJALA TOTO ROZHODNUTIE:
   Článok 1
   Článok 15 ods. 7 protokolu 4 k Euro - stredomorskej dohode o pridružení medzi Európskymi spoločenstvami a ich členskými štátmi na jednej strane a Egyptskou arabskou republikou na strane druhej, týkajúceho sa vymedzenia pojmu „pôvodné výrobky“ a metód administratívnej spolupráce, sa nahrádza takto:
   
      „7.   Bez ohľadu na odsek 1 môže Egypt, s výnimkou výrobkov, ktoré patria do kapitol 1 až 24 harmonizovaného systému, uplatňovať opatrenia na vrátenie cla alebo oslobodenie od cla alebo platieb s rovnocenným účinkom, ktoré sa vzťahujú na nepôvodné materiály použité na výrobu pôvodných výrobkov, podľa týchto ustanovení:
      
                  a)
               
               
                  pri výrobkoch zatriedených do kapitol 25 až 49 a 64 až 97 harmonizovaného systému sa ponechá colná sadzba 4 % alebo nižšia colná sadzba, ktorá je platná v Egypte;
               
            
                  b)
               
               
                  pri výrobkoch zatriedených do kapitol 50 až 63 harmonizovaného systému sa ponechá colná sadzba 8 % alebo nižšia colná sadzba, ktorá je platná v Egypte.
               
            Tento odsek sa uplatňuje do 31. decembra 2012 a môže sa preskúmať po vzájomnej dohode.“
   
   Článok 2
   Toto rozhodnutie nadobúda účinnosť dňom jeho prijatia.
   Uplatňuje sa od 1. januára 2010.
   
      V Bruseli 3. augusta 2010
      
         
            Za Asociačnú radu EÚ-Egypt
         
         
            predsedníčka
         
         C. ASHTON
      
   
   
      (1)  Ú. v. EÚ L 73, 13.3.2006, s. 3.
   
      (2)  Ú. v. EÚ L 304, 30.9.2004, s. 39.